b'\n_START_ARTICLE_\nPunnus (K\xc3\xa4kisalmen piiri)\n_START_SECTION_\nMaantiede ja asutus\n_START_PARAGRAPH_\nPunnuksen kunnan pinta-ala on 245,87 neli\xc3\xb6kilometri\xc3\xa4. Se rajoittuu pohjoisessa K\xc3\xa4kisalmen piirin Kuninkaanristin (Roma\xc5\xa1ki), koillisessa Pet\xc3\xa4j\xc3\xa4rven (Petrovskoje), id\xc3\xa4ss\xc3\xa4 M\xc3\xa4kr\xc3\xa4l\xc3\xa4n (Razdolje) ja Valkj\xc3\xa4rven (Mit\xc5\xa1urinskoje) kuntiin sek\xc3\xa4 etel\xc3\xa4ss\xc3\xa4 Leningradin alueen Viipurin piirin Kivennavan (Pervomaiskoje) ja Raivolan (Ro\xc5\xa1t\xc5\xa1ino), l\xc3\xa4nness\xc3\xa4 Kyyr\xc3\xb6l\xc3\xa4n (Krasnoselskoje) ja luoteessa K\xc3\xa4h\xc3\xa4rin (Gont\xc5\xa1arovo) kuntiin. Pinta-alasta 74,3\xc2\xa0% on mets\xc3\xa4\xc3\xa4 ja 15,0\xc2\xa0% maatalousmaata._NEWLINE_Kunnan pohjoisosa kuuluu Vuoksen alankoon ja muu osa Karjalankannaksen kumpuilevaan keskiyl\xc3\xa4nk\xc3\xb6\xc3\xb6n. J\xc3\xa4rvi\xc3\xa4 ovat Vuoksen suvantoj\xc3\xa4rvi, Raakolanj\xc3\xa4rvi (ven. \xc5\xbduravljovskoje) ja Punnusj\xc3\xa4rvi, jokia \xc3\x84yr\xc3\xa4p\xc3\xa4\xc3\xa4njoki (Bulatnaja), H\xc3\xa4rk\xc3\xa4joki eli Vuotjoki (Volot\xc5\xa1ajevka), Punnusjoki (Krasnaja), Kannilanjoki (Pt\xc5\xa1elinka) ja Suontaanjoki (Strannitsa). Seudulla on lukuisia soita. Hy\xc3\xb6tykaivannaisiin kuuluvat hiekka, sora ja turve. Luonnonsuojelualueita ovat Punnusj\xc3\xa4rven luonnonmuistomerkki ja V\xc3\xa4\xc3\xa4r\xc3\xa4m\xc3\xa4ensel\xc3\xa4n rauhoitusalue. Ymp\xc3\xa4rist\xc3\xb6n tila on hyv\xc3\xa4._NEWLINE_Keskuskyl\xc3\xa4n lis\xc3\xa4ksi kuntaan kuuluu nelj\xc3\xa4 kyl\xc3\xa4\xc3\xa4: Silino (entiset Muolaan Telkk\xc3\xa4l\xc3\xa4 ja Passila), Svetloje (ent. Valkj\xc3\xa4rven Valkiamatka eli Valkkola), T\xc5\xa1etverjakovo (ent. Valkj\xc3\xa4rven Lahdenpohja) ja Vasiljevo (ent. Valkj\xc3\xa4rven Suontaka). Toiseksi suurin asutuskeskus on yli sadan asukkaan Svetloje. Kunnan alueella sijaitsevilla puutarha- ja huvila-alueilla on yli 900 palstaa, mink\xc3\xa4 perusteella loma-asukkaiden m\xc3\xa4\xc3\xa4r\xc3\xa4 voidaan arvioida noin 1\xc2\xa0150 hengeksi.\n_START_SECTION_\nLiikenne ja talous\n_START_PARAGRAPH_\nKunnan l\xc3\xa4pi kulkevat Raudun ja Podgornojen (entinen Kivennavan Sepp\xc3\xa4l\xc3\xa4) sek\xc3\xa4 Jagodnojen (ent. Valkj\xc3\xa4rven Vaalimo) ja Pt\xc5\xa1olinon (ent. Muolaan Yl\xc3\xa4-Kuusaa ja M\xc3\xa4\xc3\xa4tt\xc3\xa4l\xc3\xa4) v\xc3\xa4liset p\xc3\xa4\xc3\xa4llystetyt maantiet, joista haarautuu p\xc3\xa4\xc3\xa4llystetty paikallistie Punnukseen. Keskuskyl\xc3\xa4st\xc3\xa4 on linja-autoyhteydet Pietarin Devjatkinon metroasemalle sek\xc3\xa4 Rautuun. Svetlojen kautta kulkevat Raudun, Korobitsynon (ent. Valkj\xc3\xa4rven Ilmola, Pentsil\xc3\xa4, P\xc3\xa4ivil\xc3\xa4 ja Sakastila) ja Viipurin v\xc3\xa4lill\xc3\xa4 liikenn\xc3\xb6iv\xc3\xa4t linja-autot. Parnasin ja Ozerkin metroasemilta on linja-autoyhteys Vasiljevon laskettelukeskuksiin. L\xc3\xa4hin rautatieasema on Raudussa._NEWLINE_Seudun p\xc3\xa4\xc3\xa4elinkeinot ovat matkailu ja maatalous. Lihan ja maidon tuotantoa harjoittava maatalousyritys Krasnoozjornoje ty\xc3\xb6llist\xc3\xa4\xc3\xa4 noin 200 henkil\xc3\xb6\xc3\xa4. Svetlojen kyl\xc3\xa4ss\xc3\xa4 sijaitsee Ven\xc3\xa4j\xc3\xa4n tiedeakatemian radioastronominen observatorio 32-metrisine radioteleskooppeineen, joka on yksi alansa parhaista havaintov\xc3\xa4lineist\xc3\xa4 koko maailmassa. Arviolta viidesosa ty\xc3\xb6voimasta k\xc3\xa4y t\xc3\xb6iss\xc3\xa4 kunnan ulkopuolella.\n_START_SECTION_\nKyl\xc3\xa4kuva ja palvelut\n_START_PARAGRAPH_\nPunnuksen kyl\xc3\xa4 koostuu puutarhapalstojen ymp\xc3\xa4r\xc3\xb6imist\xc3\xa4 omakotitaloista sek\xc3\xa4 muutamista matalista kerrostaloista. Sen palveluihin kuuluvat lastentarha, keskikoulu, kulttuuritalo, kirjasto, l\xc3\xa4\xc3\xa4kint\xc3\xa4asema, posti ja joukko kauppoja.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nSilinon l\xc3\xa4hell\xc3\xa4 on arkeologisia l\xc3\xb6yt\xc3\xb6paikkoja. Kunnan alueella sijaitsee nelj\xc3\xa4 talvisodassa kaatuneiden neuvostosotilaiden yhteishautaa._NEWLINE_Vasiljevon kyl\xc3\xa4ss\xc3\xa4 on Sne\xc5\xbenyi ja Zolotaja dolina -nimiset laskettelukeskukset ja Svetlojessa matkailukeskus Krasnoje ozero, jotka ty\xc3\xb6llist\xc3\xa4v\xc3\xa4t talvisaikaan l\xc3\xa4hes 300 henke\xc3\xa4. Kunnan alueella toimii my\xc3\xb6s viisi lomakyl\xc3\xa4\xc3\xa4 sek\xc3\xa4 kalastus- ja mets\xc3\xa4stysmaja.'